Document ID: 32009D0001

KOMISJONI OTSUS,
16. detsember 2008,
millega otsuse 2008/477/EÜ (sagedusala 2 500-2 690 MHz ühtlustamise kohta maapealsete süsteemide jaoks, millega on võimalik ühenduses pakkuda elektroonilisi sideteenuseid) kohaselt tehakse Bulgaaria Vabariigile taotletud erand
(teatavaks tehtud numbri K(2008) 8302 all)
(Ainult bulgaariakeelne tekst on autentne)
(2009/1/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 5,
võttes arvesse komisjoni 13. juuni 2008. aasta otsust 2008/477/EÜ (sagedusala 2 500-2 690 MHz ühtlustamise kohta maapealsete süsteemide jaoks, millega on võimalik ühenduses pakkuda elektroonilisi sideteenuseid), (2) eriti selle artikli 2 lõiget 2,
ning arvestades järgmist:
(1)
Otsuse 2008/477/EÜ kohaselt peavad liikmesriigid eraldama hiljemalt kuus kuud pärast kõnealuse otsuse jõustumist sagedusala 2 500-2 690 MHz elektroonilisi sideteenuseid pakkuda võimaldavatele maapealsetele süsteemidele vastavalt konkreetsetele parameetritele ja muutma selle ainuõiguseta kättesaadavaks.
(2)
Otsuse 2008/477/EÜ kohaselt peavad liikmesriigid eraldama sagedusala 2 500-2 690 MHz ja muutma selle kättesaadavaks hiljemalt 13. detsembriks 2008.
(3)
Otsuse 2008/477/EÜ artikli 2 lõikes 2 on sätestatud, et liikmesriigid võivad vastavalt otsuse 676/2002/EÜ artikli 4 lõikele 5 taotleda erandina üleminekuperioodi, mis võib hõlmata raadiospektri jagamist.
(4)
Bulgaaria Vabariik on teatanud komisjonile, et kõnealust sagedusala kasutatakse praegu ainult riigi julgeoleku vajadustega seotud elektroonilise mobiilside seadmete tööks ja seetõttu ei ole tal võimalik õigeks ajaks täita otsuses 2008/477/EÜ sätestatud nõudeid.
(5)
Bulgaaria Vabariik taotles seepärast oma 22. oktoobri 2008. aasta kirjaga ajutise erandi tegemist osutatud nõuetest, et kasutada neid seadmeid, kuni on rajatud uus riigi julgeoleku mobiilraadiosidesüsteem, mille jaoks kasutatakse erinevat sagedusala.
(6)
Erandi kestus sõltub halduspiirkonnast. Vidini, Montana, Vratsa, Lovetši, Pleveni, Gabrovo, Veliko Tarnovo, Russe, Turgovište, Razgradi, Šumeni, Silistra, Dobritši ja Varna (see tähendab Põhja-Bulgaaria) halduspiirkondades kestaks erand 2009. aasta lõpuni. Triavna linna ümbruse piirkonnas, Blagoevgradi, Pazardžiki, Plovdivi, Smoljani, Kurdžali, Haskovo, Stara Zagora, Sliveni, Jamboli, Burgase halduspiirkonnas, Sofia linna piirkonnas ja Sofia halduspiirkonnas (see tähendab Lõuna-Bulgaarias) kestaks erand 2010. aasta lõpuni, samas kui Bulgaaria seaks endale eesmärgiks püüda täita oma kohustused Sofia linnas ja Sofia halduspiirkonnas 2009. aastal.
(7)
Bulgaaria on esitanud piisava põhjenduse erandi saamiseks, selgitades eelkõige vajadust määrata muud sobivad sagedused sagedusala 2 500-2 690 MHz praeguste kasutajate jaoks, samuti vajadust muuta ühe piirkonna kõiki linke korraga ja vajadust eraldada rahalised vahendid julgeoleku uute mobiilsideseadmete hankimiseks. Aruanne ülemineku edenemisest ja kohustuste täitmisest aitaks üleminekuperioodi nõuetekohaselt juhtida.
(8)
Raadiospektrikomitee liikmed on komitee 2008. aasta 2. oktoobri kohtumisel märkinud, et neil ei ole kõnealuse ajutise erandi kohta vastuväiteid.
(9)
Taotletud piirang ei lükka põhjendamatult edasi otsuse 2008/477/EÜ kohaldamist ega loo põhjendamatuid erinevusi liikmesriikide vahelistes konkurentsi- või reguleerimisolukordades. Taotlus on põhjendatud ja ajutine erand oleks asjakohane, et lihtsustada otsuse 2008/477/EÜ täielikku rakendamist,
ON VASTU VÕTNUD KÄESOLEVA OTSUSE:
Artikkel 1
Vastavalt Bulgaaria Vabariigi 22. oktoobril 2008 esitatud taotlusele antakse käesolevaga Bulgaaria Vabariigile luba lükata edasi otsuse 2008/477/EÜ rakendamine Põhja-Bulgaarias kuni 31. detsembrini 2009 ja Lõuna-Bulgaarias kuni 31. detsembrini 2010, arvestades artiklis 3 esitatud tingimusi.
Artikkel 2
Käesolevas otsuses:
-
Põhja-Bulgaaria tähendab Vidini, Montana, Vratsa, Lovetši, Pleveni, Gabrovo, Veliko Tarnovo, Russe, Turgovište, Razgradi, Šumeni, Silistra, Dobritši ja Varna halduspiirkondi,
-
Lõuna-Bulgaaria tähendab Triavna linna ümbruse ala, Blagoevgradi, Pazardžiki, Plovdivi, Smoljani, Kurdžali, Haskovo, Stara Zagora, Sliveni, Jamboli ja Burgase halduspiirkondi.
Artikkel 3
Bulgaaria esitab 16. jaanuariks 2010 aruande otsuse 2008/477/EÜ rakendamise kohta Põhja-Bulgaarias, Sofia linnas ja Sofia halduspiirkonnas ning 16. jaanuariks 2011 esitab aruande kogu territooriumi kohta.
Artikkel 4
Käesolev otsus on adresseeritud Bulgaaria Vabariigile.
Brüssel, 16. detsember 2008

Labels: 12
7
18